《七夕歌》
宋代·杜范

象纬昭垂各度躔，牛女之说从何年。
博物有志张茂先，客槎亲见织与牵。
坐令千载羽缪传，遂将浊欲秽清玄。
诗史实录百世贤，亦以俚语形歌篇。
君不见昭阳夜静玉栏边，谁知渔阳万骑横戈鋋。
何如凤箫缥缈缑山巅，举手辞世乘云軿。
我欲浩歌痛饮秋风前，仰视星斗奕奕纷罗骈。
安得壮士横笛一声吹上彻九天。

作者简介：（1182—1245）宋台州黄岩人，字成之，号立斋。宁宗嘉定元年进士。累迁殿中侍御史，极言台谏失职之弊。理宗嘉熙二年知宁国府，发粟赈饥，镇压两淮饥民反抗。还朝，累拜吏部侍郎兼中书舍人，数上疏抨击朝政积弊。淳祐四年，擢同知枢密院事，次年拜右丞相，上书言五事，继又上十二事，条陈当朝利病，提出为政主张。卒谥清献。有《清献集》。